探禹穴
作者：鄧深
朝代：宋

paragraphs: 禹穴鎮名山，神龍夙呵衛。
告成餘此跡，天地相終始。
昔在紹興中，弔古先君子。
探穴勇躋攀，慨嘆不能已。
援筆賦會稽，兼述風土美。
趨庭童丱時，誦之能略記。
頗識尋幽趣，便有東遊志。
道路阻且長，日月疾難恃。
此興墮渺茫，轉燭逾三紀。
兩年寓臨安，相隔纔一水。
登覽似可期，特未敢必耳。
今年正月末，乃不料行止。
雲隨渡江風，身著千巖裏。
借問自何方，可訪夏后氏。
或指高峰云，近在十五里。
是日天氣清，好風濯衣袂。
興來不假懶，偕行二三子。
猶子試上庠，邂逅亦能侍。
呼舟汎鏡湖，肌膚撲空翠。
新荷點青錢，魚行不相避。
水凈無波濤，曾不踰時至。
捨棹叩仙扉，宮額賜龍瑞。
古道怪松引，重門老柏倚。
苔徑稍深登，曲折窮幽邃。
巨石忽在眼，不與他石類。
勢壓千萬山，魑魅敢睥睨。
人言爲洞天，我忻識勝地。
當中生裂紋，舊傳有深閟。
重玄鎖關鑰，莫測神靈意。
戀戀不能去，而有感于己。
平生喜搜訪，幽山殆有契。
何以俛仰間，來遊者三世。
先賦那敢攀，靈光誠自愧。
强裁五言詩，未能無習氣。
詩成不須寫，阿龜聊復識。